text: Dødelig bakterie har ramt patient i Esbjerg
  26 maj 2011 kl. 08.47
  Den dødelige e-colibakterie, der har hærget i Nordtyskland, er nu kommet til Danmark.
  En smittet person er overført fra sygehuset i Esbjerg til Odense Universitetshospital. Statens Serum Institut oplyser til TV2, at et beredskab er sat i værk for at forhindre, at smitten spreder sig.
  - Bakterien kan føre til nyresvigt og blødningsforstyrrelser, der kan påvirke vitale organer og i sidste ende føre til døden, sagde overlæge Kåre Mølbak fra Statens Serum Institut i en kommentar i går til TV 2.
  Flere hundrede tyskere er smitet. Mindst tre er døde.
  Sygdommen har også spredt sig til Sverige.
  Statens Serum Institut opfordrer danskere til at søge læge, hvis de oplever alvorlig diaré, herunder især blodig diaré.
  - Man skal være særligt opmærksom på sygdomstilfælde blandt personer, der i maj har været i Tyskland eller har spist fødevarer hjembragt fra Tyskland, står der på instituttets hjemmeside.
  Smittekilden er ukendt. Den kan stamme fra frugt og grøntsager.
  